T1548.10
Exported from Holy-Writings.com on 2026-06-21 - 1 clipping

舍利弗阿毘曇論姚秦罽賓三藏曇摩耶舍共曇摩崛多等譯(10)

10 優婆塞品舍利弗阿毘曇論問分優婆塞品第十

問曰：

是優婆塞耶？

答曰：是。

誰優婆塞？

是佛優婆塞。

何等佛？

釋迦牟尼佛。

何所勳是優婆塞？

謂法。

何等法？

離欲。

何等離欲？

滅盡。

何等滅盡？

涅槃。

齊幾名為優婆塞？

若人諸根男相具足，心無錯亂，不為苦所逼，欲作優婆塞，向尊上，心向彼為主，依於捨，彼喜樂，彼法輪未轉未有眾僧，口受二教：

歸依佛、歸依法。

受此二語已，即名優婆塞。

如偈說：

「離垢煩惱使，　　證第一常寂，降伏稱無量，　　為彼提謂說。

歸佛及歸法，　　離垢無上寶，未有第三寶，　　教令依二寶。

非為欲損彼，　　大仙無所悋，此法義應爾，　　大仙不毀僧。」

法輪既轉，便有聖眾，即說三語，口受三教：

歸依佛、歸依法、歸依僧。

受此三語已，即名優婆塞。

如佛說：

「歸依處眾多，　　山巖及樹木，園林及神寺，　　斯由苦所逼；此歸非安隱，　　此歸非為上，非歸依此處，　　能離一切苦。

若歸佛法僧，　　正觀四真諦，苦由於集生，　　能滅於苦集。

八正安隱道，　　必至甘露處，此歸最為安，　　此歸最為上，歸依於此處，　　能離一切苦。」

問曰：

優婆塞幾戒？

答曰：五。

何等五？

盡壽不殺生，是優婆塞戒。

盡壽不盜，是優婆塞戒。

盡壽不邪婬，是優婆塞戒。

盡壽不妄語，是優婆塞戒。

盡壽不飲酒，是優婆塞戒。

如是優婆塞五戒，盡壽受持不得違犯。

齊幾為持戒優婆塞？

若優婆塞於此五戒中常持戒，護行、近行、不缺行、不亂行、不濁行、不雜行、隨順戒行，齊是名持戒優婆塞。

如偈說：

「智人能持戒，　　悕望於三樂，尊重得利益，　　終受天上樂。

見如是等處，　　智者能離惡，利根持淨戒，　　常得第一樂。」

云何殺生？

若生眾生想，故斷眾生命。

死時未到、到時未死，教令殺害斷命勿令活，彼語聞已、過彼時已、滅彼生已仆地。

如此身業、口業，是眾生，故斷眾生命、當斷、不定斷，彼是殺生業。

若行彼業者，是名殺生人。

云何不殺生優婆塞戒？

若於彼業不樂、遠離、不作、護不犯、斷根、捨不善、堪忍行善，名不殺生是優婆塞戒。

如佛說：

「不殺亦不教，　　亦不勸他殺，諸定及驚怖，　　及與大名稱，於一切眾生，　　盡捨諸刀杖。」

云何不與取？

若有人不與取，若村中若山澤，不與，盜心取他物。

若共他行、若共相交劫取他物想，起盜心、悕望、愛護、作己有。

如是身業、口業，取去取來，離本家、移處、壞封幟、出界，彼業是不與取。

若行彼業者，名不與取人。

云何不盜是優婆塞戒？

於彼業不樂、遠離、不作、護戒不犯、斷根、捨不善根、堪忍行善，是名不盜優婆塞戒。

如佛說：

「不盜亦不教，　　不取不持去，亦不勸他取，　　離諸不與取。」

云何邪婬？

若有邪行人，若有母護、父護、兄護、弟護、姊護、妹護、自護、法護、姓護、親里護、信要護，乃至花鬘護，若共如此宿、共行欲法；若自妻非道行，彼業是邪行。

若行彼業者，是名邪行人。

云何不邪婬是優婆塞戒？

若於彼業不樂、遠離、不作、護戒不犯、斷根、捨不善、堪忍行善，是名不邪婬是優婆塞戒。

如佛說：

「離婬不淨行，　　觀欲如火坑，雖未能離欲，　　足不犯他妻。」

云何妄語？

若有人妄語，若伴中、眾中、親里中、貴人中、國主前，若人倩人為證，如所知說。

彼人不知言知、知言不知、見言不見、不見言見，若自為為他，若為財於眾中故作妄語，隱所忍、隱所欲、隱所覺、隱所想、隱心知，不見言見、見言不見、不聞言聞、聞言不聞、不覺言覺、覺言不覺、不識言識、識言不識，先欲妄語、語時知妄語、語竟知妄語。

如是虛誑意，以為財故，若集聲音句言語口教，是妄語業。

若行彼業者，是名妄語人。

云何不妄語是優婆塞戒？

於彼業不樂、遠離、不作、護戒不犯、斷根、捨不善、堪忍行善，是名不妄語是優婆塞戒。

如佛說：

「若伴若眾中，　　一一不妄語，不說不勸教，　　離一切虛妄。」

云何飲酒放逸處？

若有飲酒放逸處，若酒、醪酒、甘蔗酒、蒲桃酒、蜜酒，及餘物酒，若飲酒若愛樂酒灑身乃至草葉一渧，彼業是飲酒放逸處。

若行彼業者，是名飲酒放逸人。

云何不飲酒不放逸是優婆塞戒？

若於彼業不樂、遠離、不作、護戒不犯、斷根、捨不善根、堪忍行善，名不飲酒不放逸處是優婆塞戒。

如佛說：

「聖言當離酒，　　亦勿與他酒，不飲不勸樂，　　知此放逸處。

知此不善門，　　憍慠愚者然，知此處不善，　　戒德自防護。

不殺亦不盜，　　實語不飲酒，不婬斷欲法，　　不夜非時食。

謙卑不高床，　　息聽止觀樂，不花鬘塗香，　　如是名八齋。

隨彼時持齋，　　智人隨食施，飲食供養僧，　　不放逸貪著。

供養於父母，　　如法求財物，以自修家業，　　得生日光天。」

五戒，幾色、幾非色？

一切色。

五戒，幾可見、幾不可見？

一切不可見。

五戒，幾有對、幾無對？

一切無對。

五戒，幾聖、幾非聖？

一切非聖。

五戒，幾有漏、幾無漏？

一切有漏、一切有愛、一切有求、一切當取、一切有取、一切有勝。

五戒，幾受、幾非受？

一切非受、一切外。

五戒，幾有報、幾無報？

一切有報。

五戒，幾心、幾非心？

一切非心。

五戒，幾心相應、幾非心相應？

一切非心相應。

五戒，幾心數、幾非心數？

一切非心數。

五戒，幾緣、幾非緣？

一切非緣。

五戒，幾共心、幾不共心？

一切不共心、一切不隨心轉。

五戒，幾業、幾非業？

一切業。

五戒，幾業相應、幾非業相應？

一切非業相應。

五戒，幾共業、幾非共業？

一切不共業、一切不隨業轉。

五戒，幾因、幾非因？

一切因。

五戒，幾有因、幾無因？

一切有因、一切有緒、一切有緣、一切有為。

五戒，幾知、幾非知？

一切知，如事知見。

五戒，幾識、幾非識？

一切識，意識如事識；一切解、一切了。

五戒，幾斷智知、幾非斷智知？

一切非斷智知。

五戒，幾修、幾非修？

一切修。

五戒，幾證、幾非證？

一切證，知見如事。

五戒，幾善、幾不善、幾無記？

一切善。

五戒，幾學、幾無學、幾非學非無學？

一切非學非無學。

五戒，幾報、幾報法、幾非報非報法？

一切報法。

五戒，幾見斷、幾思惟斷、幾非見斷非思惟斷？

一切非見斷非思惟斷。

五戒，幾見斷因、幾思惟斷因、幾非見斷非思惟斷因？

一切非見斷非思惟斷因。

五戒，幾欲界繫、幾色界繫、幾無色界繫、幾不繫？

一切欲界繫。

五戒，幾過去、幾未來、幾現在、幾非過去非未來非現在？

一切三分或過去或未來或現在。

云何不殺戒過去？

不殺戒生已滅，名過去。

云何不殺戒未來？

不殺戒未生未出，名未來。

云何不殺戒現在？

不殺戒生未滅，名現在。

乃至不飲酒不放逸戒亦如是。
-- T1548.10 — Taisho Tipitaka (CC0-1.0)